《邀同寮饮钟学正第一枝》
宋代·萧立之

前溪后溪两玉虹，半村半郭地百弓。上有车盖青童童，下有一亩幽人宫。

筑亭方方罗十客，八面玲珑受风日。楣间谁扁第一枝，雪里寒梅破孤寂。

我如爱竹王子猷，不问主人携共游。衙声已送白鸟远，醉倒更为斜阳留。

马嘶人散桥南道，灯火匆匆城闭早。一川风雨酒醒时，明月簿书尘压帽。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。